Man stap 922 km om renosters te red | Maroela Media
Man stap 922 km om renosters te red
Daniel Fenton. Foto: Facebook via Hope for Horns
Daniel Fenton, ŉ 22-jarige wildbewaarder by die &Beyond Phinda- private wildreservaat in die noorde van KwaZulu-Natal, het op 1 Mei sy staptog van 922 km van dié reservaat tot by die Ramatlabama-grenspos na Botswana begin ten bate van die bewusmaking van die renosterstroperkrisis in Suid-Afrika.
Fenton het op die Hope for Horns Facebook-blad geskryf dié kwessie is een wat hom na aan die hart lê. “Mei is renosterbewaringsmaand. Ek het eerstehandse kennis van renosterstropery in die reservaat waar ek werk en ek weet iets moet daaraan gedoen word,” het hy geskryf.
Die 922 km gaan hom ongeveer 45 dae neem om te voltooi. Fenton het ook dié roete met ŉ spesifieke doel gekies. “Die organisasies Great Plains Conservation en Rhinos without Borders gebruik dié roete om meer as 100 renosters van gevaargebiede in Suid-Afrika na Botswana te verskuif waar renosterstropery byna ongehoord is,” het hy gesê.
Hy gaan op sy reis by talle skole en gemeenskapsentrums draai om mense meer te vertel oor die renosterstropingskrisis. Fenton hoop ook hy kan geld insamel om te help om die verskuiwing van die renosters te finansier.
Hy het tot dusver 240 km gestap en probeer daagliks minstens 30 km ver stap. “Elke dag bring sy eie uitdagings. Party dae is dit ŉ klippie in my skoen en ander dae styl opdraandes. Dis egter belangrik dat ŉ mens deurdruk sodat die krisis tot ŉ einde kan kom.”
Indien jy betrokke wil raak deur donasies te maak, besoek die Go Fund Me-webwerf. Volg ook sy staptog op sy Facebook-blad.
Op pad Botswana toe. Foto: Facebook via Hope for Horns
Streke op die langpad. Foto: Facebook via Hope for Horns
Die langpad. Foto: Facebook via Hope for Horns
Op die langpad. Foto: Facebook via Hope for Horns
Botswana KwaZulu-Natal Renosterstropery
Sepiester vra jou hulp
[Foto’s] Liefde blom in die herfsjare
Graeme · 3 jaar gelede
Sterkte met stap. Ai ek wens ek kon saam stap. Veilig stap die HERE stap saam met jou
Ek bewonder ouens soos jy! Hoeplik skud mense bietjie sakke en skenk geld; laat dit nei ent by praatjeis bly, ons almal kan ietsie doen, paar rand skenk, ens. dankie Maroela dat julle mens bewus maak van sulke veldtogte!